CELEX: 32020D2090
Language: hr
Date: 2020-12-04 00:00:00
Title: Odluka (EU) 2020/2090 Europske središnje banke od 4. prosinca 2020. o izmjeni Odluke ESB/2013/10 o apoenima, specifikacijama, reproduciranju, zamjeni i povlačenju euronovčanica (ESB/2020/60)

15.12.2020   
               
               
                  HR
               
               
                  Službeni list Europske unije
               
               
                  L 423/62
               
            
         ODLUKA (EU) 2020/2090 EUROPSKE SREDIŠNJE BANKE
         od 4. prosinca 2020.
         o izmjeni Odluke ESB/2013/10 o apoenima, specifikacijama, reproduciranju, zamjeni i povlačenju euronovčanica (ESB/2020/60)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno njegov članak 128. stavak 1.,
         uzimajući u obzir Statut Europskog sustava središnjih banaka i Europske središnje banke, a posebno njegov članak 16.,
         budući da:
         
                     (1)
                  
                  
                     Povećao se broj reprodukcija novčanica eura povučenih iz optjecaja za koje postoji rizik da bi ih šira javnost mogla zamijeniti s izvornim euronovčanicama, unatoč činjenici da neke od tih reprodukcija imaju male ili teško vidljive naznake da su „kopije”, „nisu zakonsko sredstvo plaćanja” ili „da se trebaju koristiti samo za filmove ili rekvizite”, jer imaju optički izgled novčanica eura i oponašaju određene sigurnosne značajke novčanica. Ove reprodukcije se uglavnom nude i kupuju putem internetske trgovine ili internetskih stranica. Reprodukcije za koje postoji rizik da bi ih šira javnost mogla zamijeniti s izvornim euronovčanicama su nezakonite u skaldu s Odlukom ESB/2013/10 (1). Stoga je važno donijeti mjere za smanjenje i u konačnici, zaustavljanje njihovog daljnje širenja. Jasnija zabrana nezakonitih aktivnosti posebno povećava pravnu sigurnost. Istodobno je važno imati mogućnost izuzeća aktivnosti u vezi s određenim reprodukcijama, ako Eurosustav smatra da ih šira javnost ne može zamijeniti s izvornim euronovčanicama.
                  
               
                     (2)
                  
                  
                     Stoga bi Odluku ESB/2013/10 trebalo na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Izmjena
            Članak 2. Odluke ESB/2013/10 zamjenjuje se sljedećim:
            
               
                  „Članak 2.
                  Pravila reproduciranja euronovčanica
                  
                     1.   „Reprodukcija” znači svaka materijalna ili nematerijalna slika koja se koristi cijelom euronovčanicom ili njezinim dijelom, kako je to navedeno u članku 1., ili dijelovima njezinih pojedinih elemenata dizajna kao što su, između ostalog, boja, dimenzije te upotreba slova ili simbola čija slika može sličiti originalnoj euronovčanici ili odavati opći dojam originalne euronovčanice, bez obzira na:
                     
                                 (a)
                              
                              
                                 veličinu slike; ili
                              
                           
                                 (b)
                              
                              
                                 materijal ili tehniku korištenu pri izradi; ili
                              
                           
                                 (c)
                              
                              
                                 jesu li elementi dizajna euronovčanice, poput slova ili simbola, mijenjani ili sadržavaju dodatke.
                              
                           
                  
                     2.   Osim ako ESB ili NSB nisu suglasni s izuzećem utvrđenim u stavku 5., reprodukcije koje nisu u skladu s kriterijima iz stavka 3. smatrat će se nezakonitima, a njihova proizvodnja, posjedovanje, prijevoz, širenje, prodaja, promocija, uvoz u Uniju i uporaba ili pokušaj uporabe za transakcije smatrat će se zabranjenima.
                  
                  
                     3.   Reprodukcije koje ispunjavaju sljedeće kriterije smatraju se zakonitim jer ne postoji rizik da bi ih javnost mogla zamijeniti za originalne euronovčanice:
                     
                                 (a)
                              
                              
                                 jednostrane reprodukcije euronovčanice kako je navedeno u članku 1., pod uvjetom da veličina reprodukcije bude jednaka ili veća od 125 % dužine i širine ili jednaka ili manja od 75 % dužine i širine odgovarajuće euronovčanice kako je navedeno u članku 1.; ili
                              
                           
                                 (b)
                              
                              
                                 dvostrane reprodukcije euronovčanice kako je navedeno u članku 1., pod uvjetom da veličina reprodukcije bude jednaka ili veća od 200 % dužine i širine ili jednaka ili manja od 50 % dužine i širine odgovarajuće euronovčanice, kako je navedeno u članku 1.; ili
                              
                           
                                 (c)
                              
                              
                                 reprodukcije pojedinih elemenata dizajna euronovčanice kako je navedeno u članku 1., pod uvjetom da takav element dizajna nije na pozadini koja je slična novčanici; ili
                              
                           
                                 (d)
                              
                              
                                 jednostrane reprodukcije na kojima je prikazan dio prednje strane ili stražnje strane euronovčanice, pod uvjetom da je takav dio manji od jedne trećine izvorne prednje strane ili stražnje strane euronovčanice kako je navedeno u članku 1.; ili
                              
                           
                                 (e)
                              
                              
                                 reprodukcije napravljene od materijala koji je jasno različit od papira, a koji izgleda i na dodir je osobito različit od materijala koji se koristi za novčanice; ili
                              
                           
                                 (f)
                              
                              
                                 nematerijalne reprodukcije koje su stavljene na raspolaganje u elektroničkom obliku na internetskim stranicama, preko žičanih ili bežičnih sredstava komunikacije ili bilo kojih drugih sredstava koja javnosti omogućuju pristup nematerijalnim reprodukcijama na bilo kojem individualno odabranom mjestu i u bilo kojem individualno odabranom vremenu, pod uvjetom da:
                                 
                                             —
                                          
                                          
                                             riječ SPECIMEN (uzorak) (ili njezin ekvivalent na drugom službenom jeziku Europske unije) otisnuta je poprečno preko reprodukcije u fontu Arial ili fontu koji je sličan fontu Arial,
                                          
                                       
                                             —
                                          
                                          
                                             rezolucija elektroničke reprodukcije u njezinoj 100 %-tnoj veličini ne prelazi 72 točke po inču (dpi),
                                          
                                       
                                             —
                                          
                                          
                                             duljina riječi SPECIMEN (uzorak) (ili njezin ekvivalent na drugom službenom jeziku Europske unije) je najmanje 75 % duljine reprodukcije,
                                          
                                       
                                             —
                                          
                                          
                                             duljina riječi SPECIMEN (uzorak) (ili njezin ekvivalent na drugom službenom jeziku Europske unije) je najmanje 15 % širine reprodukcije, i
                                          
                                       
                                             —
                                          
                                          
                                             riječ SPECIMEN (ili njezin ekvivalent na službenom jeziku Europske unije) je prikazana netransparentnom (neprozirnom) bojom koja je u kontrastu s prevladavajućom bojom odgovarajuće euronovčanice kako je navedeno u članku 1.
                                          
                                       
                           
                  
                     5.   Iznimno, ESB ili odgovarajući NSB, prema potrebi, mogu, po primitku pisanog zahtjeva, pristati na izuzeće reprodukcije koja nije u skladu s kriterijima iz stavka 3. iz zabrane utvrđene u stavku 2. ako ESB ili odgovarajući NSB smatra da općenito reprodukciju javnost ne može zamijeniti s izvornom novčanicom eura kako je navedeno u članku 1. Kada je reprodukcija izrađena na državnom području samo jedne države članice čija je valuta euro, takvi zahtjevi za izuzeće upućuju se NSB-u te države članice. U svim drugim slučajevima takvi se zahtjevi upućuju ESB-u.
                  
                  
                     6.   Pravila reproduciranja za euronovčanice također se primjenjuju na euronovčanice koje su povučene ili su izgubile status zakonskog sredstva plaćanja na temelju ove Odluke.”
                  
               
            
         
         
            Članak 2.
            Završne odredbe
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Frankfurtu na Majni 4. prosinca 2020.
            
               
                  Predsjednica ESB-a
               
               Christine LAGARDE
            
         
         
            (1)  Odluka ESB/2013/10 od 19. travnja 2013. o apoenima, specifikacijama, reproduciranju, zamjeni i povlačenju euronovčanica (SL L 118, 30.4.2013., str. 37.).